Kapers verwoes ambulans | Netwerk24
Deur Marietie Louw-Carstens 27 Februarie 2020 11:24
Die ambulans van die departement van gesondheid in Limpopo is Woensdagaand in Ga-Masemola gekaap en van onderdele gestroop. Foto: Verskaf
Die Toyota Quantum-ambulans van die departement van gesondheid in Limpopo is vroeg Donderdagoggend verlate in ’n beboste gebied gekry nadat die kapers dit vir onderdele gestroop het.
Die deure is afgehaal en selfs die plastiekomhulsels binne by die paneelkissie is verwyder.
Kapers het selfs die binnekant van ’n ambulans van die departement van gesondheid in Limpopo gestroop. Foto: Verskaf
Neil Shikwambana, woordvoerder van die departement van gesondheid in Limpopo, sê daar is ook mediese toerusting gesteel. Daar kan nog nie met sekerheid gesê word presies watter mediese toerusting en medisyne gesteel is nie.
Die bestuurder van die ambulans en sy kollega se selfone is ook deur die kapers gesteel. Hulle is nie beseer nie.
Dr. Phophi Ramathuba, LUR van gesondheid in Limpopo, het die voorval ten sterkste veroordeel.
“Dit is ondenkbaar hoe mense nooddienswerkers en ambulanse kan teiken. Gee niemand meer om dat hul familielede of vriende kan sterf weens ’n tekort aan ambulanse nie? Wat het van ons samelewing geword?,” sê Ramathuba.
Die verwoeste binnekant van ’n ambulans van die departement van gesondheid in Limpopo wat Woensdagaand in Ga-Masemola gekaap en gestroop is. Foto: Verskaf
Volgens haar veroorsaak misdrywe soos die kaping van ambulanse dat gemeenskappe nie die nodige gesondheidsorg kry nie.
Die departement van Limpopo koop elke jaar 50 ambulanse om die vloot ambulanse te vermeerder.
“Dit het egter ’n baie klein invloed op die uitbreiding van gesondheidsorg in veral afgeleë gebiede. As ambulanse nie gekaap word, word dit besteel,” sê sy.
Twee nooddienswerkers van Limpopo is van hul selfone beroof toe die ambulans waarin hulle was Woensdagaand in Ga-Masemola gekaap is. Foto: Verskaf
Die twee nooddienswerkers wat Woensdagaand gekaap is ontvang berading.
Woedende betogers het in Junie 2019 ’n ambulans naby Northam in Limpopo aan die brand gesteek. Twee nooddienswerkers is in dié aanval lig beseer.
Enigiemand met inligting oor Woensdagaand se voorval kan Stop Misdaad by 08600 10111 bel.
Meer oor: Kapers | Ambulans
Kapers sê jammer, beveel trauma­berading aan